**กสอ. เดินสายภาคเหนือ​ เร่งเสริมแกร่ง SMEs รอบรู้การเงิน เตรียมพร้อมเข้าสู่ระบบบัญชีเดียว**

จ.เชียงใหม่ 16 ตุลาคม 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม เป็นประธานเปิดการสัมมนา “เสริมแกร่ง SMEs รอบรู้การเงิน” โดยมี นายวิจักขณ์ รัตนสุวรรณ ผู้อำนวยการกองส่งเสริมผู้ประกอบการและธุรกิจใหม่ กล่าวรายงาน พร้อมด้วยผู้อำนวยการศูนย์ส่งเสริมอุตสาหกรรมภาคที่​ 1​,​ 2​ และผู้ประกอบการ SMEs เข้าร่วมสัมมนากว่า 500​ ราย ณ โรงแรมอิมพีเรียล​ แม่ปิง​ จ.เชียงใหม่

การสัมมนาดังกล่าว นับเป็นหนึ่งในนโยบายของรัฐบาล ตามมาตรการพิเศษเพื่อขับเคลื่อน SMEs สู่ยุค 4.0​ ที่ประกาศออกมาเมื่อวันที่​ 19​ ธันวาคม​ 2560 พร้อมมอบหมายให้กรมส่งเสริมอุตสาหกรรม (กสอ.) ดำเนินโครงการ “เสริมแกร่ง SMEs รอบรู้การเงิน” โดย​ กสอ.​ ได้รับความร่วมมือจากจุฬาลงกรณ์มหาวิทยาลัย​ ภาคเอกชน และสถาบันการเงินต่างๆ เพื่อสร้างองค์ความรู้ให้แก่ผู้ประกอบการ SMEs ในการทำธุรกิจ ด้านการจัดทำระบบบัญชีเดียวเพื่อลดความเสี่ยงต่อการดำเนินธุรกิจ แบ่งออกเป็น 2 กิจกรรม คือ 1) การสัมมนาเตรียมความพร้อมเข้าสู่แหล่งเงินทุนในอัตราดอกเบี้ยต่ำ รวมถึงการสร้างความรู้ความเข้าใจและการจัดทำบัญชีเดียวให้ถูกต้องตามกฎหมาย 2) คลินิกให้คำปรึกษาแนะนำโดยผู้เชี่ยวชาญด้านการบัญชีจากสถาบันการศึกษา ทั้งนี้ กสอ. ตั้งเป้าหมายพัฒนา SMEs จากทั่วประเทศ ให้ได้ประมาณ 3,500 คน ภายในปี 2561 ### PR.DIP (กลุ่มประชาสัมพันธ์ สล.กสอ.) : รายงาน/ภาพข่าว